CELEX: 62019TN0289
Language: hr
Date: 2019-05-01 00:00:00
Title: predmet T-289/19: Tužba podnesena 1. svibnja 2019. — Arbuzov protiv Vijeća

22.7.2019   
            
            
               HR
            
            
               Službeni list Europske unije
            
            
               C 246/28
            
         
      Tužba podnesena 1. svibnja 2019. — Arbuzov protiv Vijeća
      (predmet T-289/19)
      (2019/C 246/30)
      Jezik postupka: češki
      
         Stranke
      
      
         Tužitelj: Sergej Arbuzov (Kiev, Ukrajina) (zastupnik: M. Mleziva, odvjetnik)
      
         Tuženik: Vijeće Europske unije
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi Odluku Vijeća (ZVSP) 2019/354 od 4. ožujka 2019. o izmjeni odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini i Provedbenu uredbu Vijeća (EU) 2019/352 od 4. ožujka 2019. o provedbi Uredbe (EU) br. 208/2014 o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini, u dijelu u kojem se ta odluka i uredba odnose na tužitelja; i
               
            
                  —
               
               
                  utvrdi da Vijeće Europske unije mora snositi vlastite troškove te mu naloži snošenje troškova nastalih tužitelju.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog, koji se temelji na povredi prava na dobru upravu.
                  Tužitelj u prilog osnovanosti svoje tužbe tvrdi, inter alia, da Vijeće Europske unije nije postupalo s brigom i dužnom pažnjom pri donošenju Odluke (ZVSP) 2019/354 od 4. ožujka 2019. s obzirom na to da se prije donošenja pobijane odluke nije očitovalo o tužiteljevim argumentima i dokazima koje je podnio, a koji idu u prilog njegovu slučaju, te se ponajprije oslonilo na kratki sažetak ureda ukrajinskog glavnog državnog odvjetnika i nije zatražilo nikakve dodatne informacije o tijeku istrage u Ukrajini.
               
            
                  2.
               
               
                  Drugi tužbeni zahtjev, koji se temelji na povredi tužiteljeva prava vlasništva.
                  Tužitelj s tim u vezi tvrdi da su mjere ograničavanja koje su donesene protiv njega nerazmjerne, prelaze ono što je nužno i predstavljaju povredu jamstava zaštite tužiteljeva prava vlasništva prema međunarodnom pravu.